《秦中初霁献给事二首》
唐代·储光羲

渭水收暮雨，处处多新泽。宫苑傍山明，云林带天碧。

君子耸高驾，英声邈今昔。锵佩出中台，彯缨入仙掖。

夙心幸清鉴，晚志欣良觌。鸣盗非足征，愿言同下客。

南国久为思，西都尝作宾。云开天地色，日照山河春。

善听在知己，扬光唯达人。妙年弄柔翰，弱冠偶良晨。

擢第文昌阁，还家沧海滨。寸心何所望，东掖有贤臣。

作者简介：储光羲（约706—763）唐代官员，润州延陵人，祖籍兖州。田园山水诗派代表诗人之一。开元十四年（726年）举进士，授冯翊县尉，转汜水、安宣、下邽等地县尉。因仕途失意，遂隐居终南山。后复出任太祝，世称储太祝，官至监察御史。安史之乱中，叛军攻陷长安，被俘，迫受伪职。乱平，自归朝廷请罪，被系下狱，有《狱中贻姚张薛李郑柳诸公》诗，后贬谪岭南。江南储氏多为光羲公后裔，尊称为“江南储氏之祖”。